### NN 63/2025 (2.4.2025.), Pravilnik o dopunama Pravilnika o načinu osiguranja osoba, imovine i objekata sudova i državnih odvjetništava

MINISTARSTVO PRAVOSUĐA, UPRAVE I DIGITALNE TRANSFORMACIJE

816

Na temelju članka 113. stavka 12. Zakona o sudovima (»Narodne novine«, broj 28/13, 33/15, 82/15, 82/16, 67/18, 21/22, 16/23, 155/23 i 36/24) i članka 129. stavka 4. Zakona o državnom odvjetništvu (»Narodne novine«, broj 67/18 i 21/22), ministar pravosuđa, uprave i digitalne transformacije donosi

PRAVILNIK

O DOPUNAMA PRAVILNIKA O NAČINU OSIGURANJA OSOBA, IMOVINE I OBJEKATA SUDOVA I DRŽAVNIH ODVJETNIŠTAVA

Članak 1.

U Pravilniku o načinu osiguranja osoba, imovine i objekata sudova i državnih odvjetništava (»Narodne novine«, broj 75/22 i 82/24) iza članka 23. dodaju se naslov iznad članka i članci 23.a, 23.b, 23.c, 23.d i 23.e koji glase:

»5.a Nošenje i čuvanje vatrenog oružja i streljiva

Članak 23.a

(1) Kada službenik pravosudne policije poslove vezane uz osiguranje pravosudnih tijela obavlja u odori, ima pravo nositi kratko vatreno oružje i streljivo.

(2) Iznimno od stavka 1. ovoga članka, službenik pravosudne policije ima pravo nositi vatreno oružje i streljivo i kada obavlja poslove u civilnoj odjeći ako za to postoje opravdani razlozi, o čemu odluku donosi čelnik ustrojstvene jedinice nadležne za osiguranje pravosudnih tijela ili osoba koju on ovlasti.

Članak 23.b

(1) Službenik pravosudne policije mora biti osposobljen za nošenje i uporabu vatrenog oružja i streljiva u skladu s programom osposobljavanja o načinu obavljana poslova osiguranja pravosudnih tijela.

(2) Službenik pravosudne policije ima pravo nositi te rukovati samo onim vatrenim oružjem i streljivom za koje je ovlašten, stručno osposobljen i koje je zadužio.

(3) Službenik pravosudne policije dužan je obavijestiti neposredno nadređenog službenika ako iz bilo kojih razloga nije sposoban rukovati zaduženim vatrenim oružjem i streljivom te mu u najkraćem roku dostaviti i pisano izvješće.

(4) Službenik pravosudne policije ne smije zaduživati vatreno oružje i streljivo dok je pri utvrđivanju posebne zdravstvene sposobnosti ocjenjen ocjenama »sposoban uz ograničenje« ili »potreban ponovni pregled po završetku liječenja ako su te ocjene vezane uz psihičke poremećaje i poremećaje ponašanja te za vrijeme trajanja postupka u kojem je prijavljen za kažnjivo djelo vezano uz nesavjesno rukovanje oružjem ili kažnjivo djelo s obilježjima nasilja u obitelji.

(5) Program osposobljavanja o načinu obavljanja poslova osiguranja pravosudnih tijela donosi ministar nadležan za poslove pravosuđa.

Članak 23.c

(1) Službenik pravosudne policije mora poštivati mjere sigurnosti dok rukuje vatrenim oružjem i streljivom.

(2) Mjere sigurnosti iz stavka 1. ovoga članka uputom propisuje čelnik upravne organizacije nadležne za osiguranje pravosudnih tijela.

Članak 23.d

(1) Službenik pravosudne policije vatreno oružje nosi u odgovarajućoj futroli na strani ruke kojom rukuje oružjem i bez streljiva u cijevi.

(2) Iznimno od stavka 1. ovoga članka, u slučaju kada službenik pravosudne policije opravdano može pretpostaviti da će se naći u situaciji u kojoj bi mogli biti ispunjeni uvjeti za uporabu vatrenog oružja sukladno članku 13. ovoga Pravilnika, može ubaciti streljivo u cijev oružja prije nastavka obavljanja poslova osiguranja pravosudnih tijela.

(3) Nakon što prestanu okolnosti iz stavka 2. ovoga članka, službenik pravosudne policije nastavlja nositi oružje sukladno stavku 1. ovoga članka.

(4) Pričuvni spremnik se nosi na kompletu za nošenje oružja u za to predviđenoj futroli i na suprotnoj strani od futrole za oružje.

(5) Kada obavlja poslove u civilnoj odjeći, službenik pravosudne policije vatreno oružje nosi prikriveno na remenu hlača ili ispod pazuha odnosno u posebnim pojasnim torbicama.

Članak 23.e

(1) Oružje i streljivo moraju se čuvati tako da nisu dostupni osobama koje nisu ovlaštene posjedovati ih, zaključani u metalnom ormaru ili sefu koje se ne može otvoriti alatom uobičajene uporabe.

(2) Oružje se čuva u prostorima ustrojstvene jedinice odnosno pravosudnog tijela koje službenik pravosudne policije osigurava, a svako uzimanje i odlaganje oružja u metalni ormar ili sef kao i čišćenje te pucanje iz oružja mora se evidentirati u obrascu evidencije oružja.

(3) U slučaju kada službenik pravosudne policije obavlja poslove osiguranja pravosudnih tijela na mjestu različitom od uobičajenog mjesta rada, može privremeno zadužiti oružje koje se čuva na tom mjestu uz obvezu evidentiranja propisanu u stavku 2. ovoga članka.

(4) Sadržaj obrasca iz stavka 2. ovoga članka propisuje čelnik upravne organizacije nadležne za osiguranje pravosudnih tijela.«.

Članak 2.

Uputu iz članka 23.c stavka 2. i sadržaj obrasca iz članka 23.e stavka 3. koji su dodani člankom 1. ovoga Pravilnika čelnik upravne organizacije nadležne za osiguranje pravosudnih tijela donijet će u roku od 60 dana od dana stupanja na snagu ovoga Pravilnika.

Članak 3.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/22-01/47
 Urbroj: 514-03-03-01/01-25-05
 Zagreb, 27. ožujka 2025.

Ministar
 Damir Habijan, v. r.